CBCP, nangiruar iti pastoral letter mapanggep iti “marijuana bill”Nangiruar itay nabiit ti Catholic Bishops Conference of the Philippines (CBCP) iti pastoral letter a kas tarabay maipanggep iti “marijuana bill” iti baet dagiti diskusion no rebbengna a maaramid a legal wenno saan a kas medical treatment ti marihuana.
Impaganetget ni CBCP President Lingayen Dagupan Archbishop Socrates Villegas a saan met a namimpinsan a konkontraen ti Simbaan ti panagbalin a legal ti pannakausar ti marijuana, nangruna no para iti aspekto a medikal.
Inlawlawag ni Villegas nga awan ti bibiang ti Simbaan iti isyu iti panangiwardas ken mekanismo ti ahensia a madutokan a mangiwanwan iti daytoy, no di ket kitaenda ti pannakaiwardas a saan nga agbunga iti panagkunniber ken panagriro.
Mainaig iti daytoy, nangiruar iti ethical principles ti CBCP a nangipaganetget iti immoralidad ti panangabuso iti panagusar iti marihuana ken ania man a sobra a para iti umno a medical treatment.
Kuna pay ni Villegas a masapul a nalawag kadagiti Katoliko a Filipino ti Katekismo a maibilang met a pannakailuod (addiction) ti sobra a panangabuso iti bagi, kas iti sobra a panaginum iti arak, panagaramat iti droga ken panagsigarilio.
(Naipablaak iti Bannawag, Agosto 31, 2015 a bilang.)
ilo_Latn ilo_Latn ilo_Latn ilo_Latn ilo_Latn ilo_Latn